Boek van die week: Sanri Steyn Omnibus 1 - Wêreldwyd
deur Wêreldwyd | Feb 15, 2019 | Blog
O, gonna. Sanri Steyn se neus jeuk en dit beteken … hier kom 'n storie! Eintlik kondig ons sommer vier stories aan!
Sanri Steyn droom daarvan om eendag 'n joernalis te word, en nie sommer enige joernalis nie. Haar naam sal op almal se lippe wees: Superjoernalis Sanri Steyn. Sy het nie verniet haar eie koerant, die Raaiselfontein Gazette, begin nie.
Op die dorpie Raaiselfontein beleef Sanri en haar beste vriend, Markus, allerlei vreemde avonture – as daar nie ruimtewesens oorkant die straat intrek nie, probeer iemand die hele skool se kinders in zombies verander! Die aweregse humor en lekker grillerige avonture in hierdie gewilde reeks sal seuns en meisies vasgenael hou.
Sanri hét bekend geword. Meer as 21 500 kopieë van die gewilde Sanri Steyn-reeks is reeds verkoop. Vir die eerste keer is die eerste vier Sanri-stories nou in een lekkerlees-omnibus beskikbaar. Dit beteken elke storie kos net R45,00 – 'n winskoop; en net reg vir die tyd wanneer almal moet terug skool toe en die beursies plat is.
Hier volg iets meer oor elke storie.
#1: Doktor Zombos se geheime formule
Die Raaiselfontein Gazette sal mos propvol opwindende nuus wees, glo Sanri, maar sommer gou vind sy uit alles is nie pluis nie. Waarom tree almal so vreemd op? Wat het die lekkergoedfabriek daarmee te doen? Saam met haar nuwe vriend, Markus, besluit Sanri om die geheim te probeer ontrafel …
# 2: Die aliens oorkant die straat
Toe daar nuwe mense oorkant die straat intrek, begin Sanri se neus kriewel – soos altyd wanneer sy 'n lekker sappige storie ruik. Hoekom trek die nuwe mense een nag tydens 'n woeste donderstorm in? Waarom ry hulle met so 'n vreemde borrelkar? Waarom tree die twee kinders met hulle silwerwit hare so snaaks op? Sanri is seker die nuwe bure is aliens. Sy moet net die bewyse kry, anders kan sy vergeet daarvan om 'n storie daaroor te skryf.
# 3: Die seun met die superkat-kragte
Sanri se neus begin kriewel toe sy die nuwe seun in hulle klas ontmoet. Felix tree baie vreemd op – hy klouter oor mure, eet regte vissies op sy pousebrood… en hy het 'n ongelooflike geheim! Kort voor lank is daar groot moeilikheid op Raaisel­fontein, want 'n nare rotskurk en sy weermag van rotte beplan om die dorp oor te neem.
# 4: Die spookmeisie van Raaiselfontein
Sanri is teen hierdie tyd gewoond daaraan dat vreemde dinge op Raaiselfontein gebeur. Toe brille links en regs begin wegraak, kry sy dadelik snuf in die neus. Dan maak Sanri en Markus kennis met 'n spookmeisie.